Nafarroako Parlamentuko Mahaiak, 2018ko urriaren 31n egindako bilkuran, Eledunen Batzarrarekin adosturik, erabaki hau hartu zuen, besteak beste:

2019rako Nafarroako Aurrekontu Orokorrei buruzko Foru Lege proiektua ikusita, Nafarroako Gobernuaren 2018ko urriaren 31ko erabakiaren bidez Legebiltzarrari igorria eta Parlamentuko Erregistro Orokorrean 2018ko urriaren 31n sartua, Erregelamenduko 154. eta 156. artikuluekin bat honakoa ERABAKI DA:

**Lehena.** Hurrengo arauak onestea, 2019rako Nafarroako Aurrekontu Orokorrei buruzko Foru Lege proiektua –”proiektua”, aurrerantzean– eztabaidatu eta bozkatzeari buruzkoak.

1. Proiektua Ogasuneko eta Finantza Politikako Batzordeari igorriko zaio, horrek irizpena eman dezan.

2. Proiektua berehala argitaratuko da Nafarroako Parlamentuko Aldizkari Ofizialean, eta argitaratzearekin batera, epe bat irekiko da, 2018ko azaroaren 14ko 12:00etan bukatuko dena, zeinetan talde parlamentarioek, foru parlamentarien elkarteek eta foru parlamentariek nork bere izenean osoko zuzenketak aurkeztu ahalko baitituzte. Beste epe bat ere irekiko da, 2018ko azaroaren 21eko 12:00etan bukatuko dena, artikuluei eta partidei zuzenketak aurkeztu ahal izateko, 3. arauan xedaturikoa aintzat hartuz. Aipatu zuzenketak Ogasuneko eta Finantza Politikako Batzordeko Mahaiari zuzenduko zaizkio.

3. Zuzenketak honelakoak izan ahalko dira:

a) Proiektu osoari aurkeztuak. Proiektua Nafarroako Gobernuari itzultzeko proposatuko dute, eta hari eskatuko diote hasierako proiektuaren oinarri izan zirenez bestelako printzipio batzuetan oinarritutako proiektu bat prestatzeko.

Departamentu baten edo Programa eta Ekonomia Korrelazioa izenekoan ageri diren entitateetako baten programa-multzo osoa ukitzen duten zuzenketak osoko zuzenketa gisa aurkeztu beharko dira, proiektua Gobernuari itzultzekoak.

Osoko zuzenketak egiteko, “CrearEnmiendas” Word-eko plantilla erabiliko da. Zuzenketa horiek prestatzean aintzat hartu beharrekoak izanen dira I. eranskinean jasotako jarraibideak.

b) Proiektuaren barruko edozein “programa”, “proiektu” zein “partida”ri aurkeztuak.

Aurrekontu-partidei aurkeztekoak diren zuzenketak egiteko, “2019ProyectoPresupuestos.ACCDB” izeneko aplikazio informatikoa erabiliko da. Zuzenketa horiek egiteko, I. eranskinean jasotako jarraibideak aintzat hartuko dira.

c) Proiektuaren edozein artikuluri aurkeztuak.

Osoko zuzenketak egiteko, “CrearEnmiendas” Word-eko plantilla erabiliko da. Zuzenketa horiek egiteko, I. eranskinean jasotako jarraibideak aintzat hartuko dira.

4. Kontzepturen batean gastuak gehitzea edo diru-sarrerak gutxitzea dakarten zuzenketek Nafarroako Gobernuaren aurretiazko onespena beharko dute izapidetzeko onartuak izateko. Hala ere, aipatu onespena ez da derrigorrezkoa izanen aurkeztutako zuzenketak zehazten baldin badu zein diren proiektuan jadanik izendaturiko baliabideak, gastu gehikuntza edo diru-sarreren gutxitzea finantzatzekoak.

5. Proiektuari aurkeztutako zuzenketek ezin dute inola ere murrizketarik proposatu Nafarroako Ogasun Publikoari buruzko apirilaren 4ko 13/2007 Foru Legeko 47. artikuluko 1. apartatuko a), b), c) eta e) letretan jasotako kreditu zabalgarrietarako aurreikusitako kontsignaziorako, eta horrelako zuzenketarik aurkezten baldin bada, onartu gabe utziko da.

6. Zuzenketak aurkezteko epea bukatu baino lehen, Parlamentuko lehendakariak Ogasuneko eta Finantza Politikako Batzordearen eta arlo horretaz arduratzen den kontseilariaren arteko lan bilerarako deia eginen du. Bilera horretara, egoki deritzen zuzendari nagusiekin eta teknikariekin bertaratu ahalko da aipatu kontseilaria.

7. Osoko zuzenketarik aurkeztu baldin bada, Batzordeko Mahaiak iritzia emanen du horiek izapidetzera onartzeari buruz, eta batzordeburuak Parlamentuko lehendakariari bidaliko dizkio, eztabaidatu behar direneko Osoko Bilkuraren gai zerrendan sar ditzan.

8. Artikuluei eta partidei zuzenketak aurkezteko epea amaitu ondoren, Batzordeko Mahaiak zuzenketak ordenatuko ditu eta igorriko dizkie Parlamentuko lehendakariari, talde parlamentarioei, foru parlamentarien elkarteei, Ogasuneko eta Finantza Politikako Batzordeko kideei eta Nafarroako Gobernuari. Halaber, Erregelamenduaren 155. artikuluan xedatutakoari jarraikiz, erabakiko du Gobernuari igortzea gastuen gehitzea edo diru-sarreren gutxitzea dakarten zuzenketak.

Nafarroako Gobernuak txostena egin beharko du eta lau egun balioduneko epean bidali beharko du. Txostena jaso ondoren, Batzordeko Mahaiak iritzia emanen du Gobernuak txostena egin dueneko zuzenketak izapidetzera onartzeari buruz eta aurkeztutako gainerako zuzenketei buruz.

9. Parlamentuko lehendakariak zilegi izanen du hogeita lau ordu baino gutxiagoko aurrerapenarekin dei egitea Ogasuneko eta Finantza Politikako Batzordearen bilerara, kasuko eztabaidari ekiteko.

10. Osoko zuzenketen eztabaida eta bozketa Erregelamenduko 90. eta 132. artikuluek ezarritakoaren arabera eginen da Osoko Bilkuran.

11. Osoko eztabaida bukatu eta Osoko Bilkurak proiektua Nafarroako Gobernuari itzultzea erabaki ez badu, edo osoko zuzenketarik ez bada aurkeztu, Ogasuneko eta Finantza Politikako Batzordeak bilera eginen du, 9. arauarekin bat Legebiltzarreko Lehendakaritzak kasuko deialdian finkaturiko toki, egun eta orduan.

12. Batzordean, honako hauek eztabaidatu eta bozkatuko dira lehenbizi, Erregelamenduaren 134. artikuluan eta hurrengoetan ezarritako moduan: 2019rako Nafarroako Aurrekontu Orokorrei buruzko Foru Lege proiektuaren artikuluak eta horiei aurkeztu zaizkien zuzenketak.

13. Ondoren, honako hauek eztabaidatu eta bozkatuko dira, Erregelamenduaren 134. artikuluan eta hurrengoetan ezarritako moduan: zuzenketak aurkeztu zaizkien gastu eta diru-sarrera kategoria ezberdinak eta horiei aurkeztu zaizkien zuzenketak. Zuzenketarik jaso ez duten guztiak batera eztabaidatu eta bozkatuko dira.

14. Zuzenketei eta boto partikularrei eusteko epea 2018ko abenduaren 17ko 12:00etan bukatuko da.

Nafarroako Parlamentuko Erregelamenduaren 139. artikuluarekin bat, Legebiltzarreko Mahaiak erabaki bat hartu beharko du eutsitako zuzenketei eta formalizatutako boto partikularrei buruz, bai eta Osoko Bilkurako kideei igortzeaz ere, horiek eztabaidatu eta bozkatzeko.

15. Osoko Bilkuran irizpenaren osoko eztabaida bakarra eginen da, zeinetan talde parlamentarioek eta foru parlamentarien elkarteek, handienetik txikienerako hurrenkeran, 20 minutuko hitz egiteko txanda izanen baitute. Horren ondoren lege proiektuaren kontra dauden talde parlamentarioek eta foru parlamentarien elkarteek, handienetik txikienerako hurrenkeran, 10 minutuko ihardespen-txanda izanen dute. Jarraian, bozketa eginen da.

Bozketa honela eginen da: lehendabizi, artikuluei aurkezturiko zuzenketa eta boto partikularrak bozkatuko dira; talde parlamentario edo foru parlamentarien elkarte bakoitzak aurkezturiko guztiak batera bozkatuko dira, salbu eta horietakoren bat bereizita bozkatzeko eskatzen bada. Ondotik, testu artikuluduna bozkatuko da bere osotasunean, salbu eta 2. artikulua, zeina amaieran bozkatuko baita, non eta ez den eskatzen arauren baten bozketa bereizia egitea.

16. Horren ondoren bozkatuko dira zuzenketen edo boto partikularren xede izan diren diru-sarrera eta gastu kategoriak eta haiei buruzko zuzenketak eta boto partikularrak. Horretarako, zuzenketak eta boto partikularrak onesten ez badira, zuzenketa edo boto partikular horien xede izan diren aurrekontu-lerroak onetsitzat emanen dira.

Bozketa multzoka eginen da, departamentuz departamentu, eta talde parlamentario edo foru parlamentarien elkarte bakoitzak aurkezturiko zuzenketa edo boto partikular guztiak batera bozkatuko dira, salbu eta horietakoren bat bereizita bozkatzeko eskatzen bada. Zuzenketen edo boto partikularren xede izan ez direnak batera eztabaidatu eta bozkatuko dira.

17. Baldin eta zuzenketak onestearen edo artikuluak edo diru-sarreren nahiz gastuen kontzeptuak bozkatzearen ondorioz suertatu diren artikuluen multzoa edo kontzeptu horiek kontraesanekoak edo osatugabeak gertatzen badira aurrekontuak partidaka sailkatzen dituen liburukiarekin alderatuta, Ogasuneko eta Finantza Politikako Batzordeko Mahaiak eta, kasua bada, Legebiltzarreko Mahaiak, behar diren aldaketak sartzen ahalko dituzte, gertatu ahal izan litezkeen kontraesanak zuzentzeko.

18. Arau hauetan aurreikusita ez dagoen guztian, Legebiltzarreko Erregelamenduan ezarritakoari jarraituko zaio.

19. Arau hauek aldatu ahalko dira Legebiltzarreko Mahaiak Eledunen Batzarrarekin adosturiko erabakiaren bidez.

Bigarrena. Erabaki hau Nafarroako Parlamentuko Aldizkari Ofizialean argitaratzea.

Iruñean, 2018ko urriaren 31n

Lehendakaria: Ainhoa Aznárez Igarza

I. ERANSKINA  
Aurrekontu-zuzenketak prestatu  
eta aurkezteko jarraibideak

Osoko zuzenketak eta artikuluei nahiz partidei aurkezturikoak

1. 2018ko azaroaren 9an, Parlamentuko sareko “P:\” unitatean, “2019Presupuestos” izeneko karpetan, ipiniko dira “CrearEnmiendas” izeneko Word-eko plantilla bat, osoko eta artikuluen zuzenketak prestatzekoa, eta Access aplikazio bat, “2019ProyectoPresupuestos.ACCDB” izenekoa, zeinaren bitartez prestatuko baitira 2019rako aurrekontuen proiektuko partidei aurkeztu beharreko zuzenketak. Horrez gain, karpeta horretan argibide-dokumentu bat utziko da, programa horiek nola erabili behar diren azaltzen duena.

Partida berrien izenak ezin izanen dira 117 karaktere baino luzeagoak izan, hori baita SAP tresnak ahalbidetzen duen gehienezkoa, eta ezin izanen dira puntu batez bukatu.

Aplikazioarekin eta horren informazio eta funtzionamenduarekin zerikusia duen edozein zalantza argitzeko, Asun Marzal andrearengana jo daiteke (telefonoa: 1234).

2. Parlamentu-taldeek, foru parlamentarien elkarteek eta foru parlamentariek ziurtagiri digital baten bitartez sinatu beharko dituzte egindako zuzenketak. Epea bukatu aitzin, Parlamentuko Erregistro Telematikoan aurkeztuko dira zuzenketak. Horretarako, beharrezkoa da Diruaren eta Zerga-zigiluaren Fabrika Nazionalaren ziurtagiri digital bat edukitzea.

**In voce zuzenketak.**

Zuzenketak aurkezteko epe arrunta bukatuta, Parlamentuko sareko “P:\” unitateko “2019Presupuestos” karpetan Access aplikazio bat ipiniko da, “INVOCE\_2019Presupuestos.ACCDB” izenekoa, partidei in voce zuzenketak egitekoa, eta zuzenketa mota hau prestatzeko baizik ez da erabiliko. Artikuluei in voce zuzenketak egiteko, “CrearEnmiendas” izeneko Word-eko plantilla erabiliko da.

Bilera parlamentarioko eztabaidan adostutako in voce zuzenketetarako, bilera-aretoan eskuragarri egonen dira horien datuekin bete beharreko paperezko ereduak.

**Zuzenketei eta boto partikularrei eustea**

Zuzenketei eta boto partikularrei eusteko, talde parlamentarioek, foru parlamentarien elkarteek eta foru parlamentariek horretarako diseinaturik dagoen plantilla erabiliko dute, zeina eskueran izanen baitute Parlamentuko sareko “P:\” unitateko “2019Presupuestos” izeneko karpetan. Hauxe da plantilla-dokumentuaren izena: Plantilla\_Mantenimiento de enmiendas.doc.